Universis presentes litteras inspecturis, nos Constancius, Johannes et dictus Voilliez, liberi Perrini dicti Gelebert de Montbroin, Guillermus dictus Baudranz et Johannes dictus Maquereaus de Sedeloco, notum facimus quod nos, pro evidenti et urgenti necessitate nostra, vendimus et in hereditatem perpetuam quittamus penitus et precise reverendo patri ac domino Girardo, Dei gratia Eduensi episcopo suisque successoribus qui pro tempore erunt episcopi Eduenses, nemus nostrum de Prepannot, situm inter nemus Galteri dicti la Filatre ex una parte, et nemus Stephani dicti lou Surrat ex altera, pro sexaginta solidis Viennensium, de quibus recepimus et habuimus integrum pagamentum in pecunia legittime numerata et de ipsis nos tenemus pro pagatis. Quapropter nos Constancius, Johannes et dictus Voillez, Guillermus dictus Baudrant et Johannes dictus Maquereaus promittimus per juramenta nostra, etc. In cujus rei memoriam et testimonium, sigillum curie venerabilis viri domini de Gysseio, archidiaconi Avalonensis in ecclesia Eduensi, presentibus litteris rogavimus et obtinuimus apponi. Actum anno Domini Mº CCº septuagesimo quarto, mense marcio.